**ELEKTRO LJUBLJANA d.d.**

1000 Ljubljana

Slovenska cesta 56

# VZOREC POGODBE

k javnemu razpisu za oddajo naročila

**PREDMET POGODBE: TRASA II. »Izgradnja kabelske kanalizacije in elektromontažna dela za dobavo in montažo kabla 110 kV za: KB 110kV RTP PCL - RTP CENTER in KB 110kV RTP CENTER – RTP TETOL«**

odprti postopek

**Opomba:** Izvajalec predlagani vzorec pogodbe izpolni s čimer potrdi, da se strinja z vsebino vzorca.

# VZOREC POGODBE ŠT. JN\_\_\_\_\_\_\_\_\_\_\_\_\_\_\_\_

ki jo skleneta:

**NAROČNIK: ELEKTRO LJUBLJANA**

**podjetje za distribucijo električne energije, d.d.**

**Slovenska c. 56, 1000 Ljubljana**

ki ga zastopa predsednik uprave:

mag. Andrej RIBIČ

Transakcijski račun št.: SI 56 0510 0801 3243 984 pri Abanki, d.d.

Identifikacijska št. za DDV: SI49977725

Matična številka: 5227992000

in

**IZVAJALEC:** \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

ki ga/jo zastopa:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Transakcijski račun št.: \_\_\_\_\_\_\_\_\_\_\_\_\_\_\_\_\_\_\_\_\_\_

Identifikacijska št. za DDV: \_\_\_\_\_\_\_\_\_\_\_\_\_\_\_\_\_\_\_\_\_\_

Matična številka: \_\_\_\_\_\_\_\_\_\_\_\_\_\_\_\_\_\_\_\_\_\_

**PREDMET POGODBE:**

**PREDMET POGODBE: TRASA II. »Izgradnja kabelske kanalizacije in elektromontažna dela za dobavo in montažo kabla 110 kV za: KB 110kV RTP PCL - RTP CENTER in KB 110kV RTP CENTER – RTP TETOL«**

**1. PREDMET POGODBE**

Pogodbeni stranki uvodoma ugotavljata, da sklepata to pogodbo na podlagi izvedenega javnega razpisa, skladno s 40. členom Zakona o javnem naročanju (Uradni list RS, št. 91/2015; v nadaljevanju: ZJN-3), ki je objavljen na Portalu javnih naročil (št. objave: JN\_\_\_\_/2020-\_\_\_, z dne \_\_.\_\_.2020 in v Dodatku k Uradnemu listu EU (št. objave 2020/S \_\_\_\_\_\_**-\_**\_\_\_\_\_\_\_ z dne \_\_.\_\_.2020) terodločitve naročnika o oddaji naročila št. \_\_\_\_\_\_\_\_\_\_, z dne \_\_.\_\_.2020.

Predmet te pogodbe je **TRASA II. »Izgradnja kabelske kanalizacije in elektromontažna dela za dobavo in montažo kabla 110 kV za: KB 110kV RTP PCL - RTP CENTER in KB 110kV RTP CENTER – RTP TETOL«,**

po ponudbi izvajalca št. \_\_\_\_\_\_\_\_\_ z dne \_\_.\_\_.2020, ki je sestavni del te pogodbe. Izvajalec se zaveže, da bo vsa dela opravil skladno z razpisno dokumentacijo in to pogodbo.

Pogodbeni stranki s to pogodbo določita splošne in posebne pogoje prodaje, obseg dobave ter elektromontažnih in gradbenih del, vse po ponudbenem predračunu št. \_\_\_\_, z dne \_\_.\_\_.2020 in tehničnih razpisnih pogojih, ki so sestavni del te pogodbe.

##### **2. POGODBENA VREDNOST**

Po ponudbenem predračunu št. \_\_\_\_\_\_\_\_\_, z dne \_\_.\_\_.2020, znaša skupna pogodbena vrednost:

**vrednost vseh del (znesek za plačilo): \_\_\_\_\_\_\_\_\_\_\_\_\_\_\_\_\_, 00 EUR**

DDV ni obračunan, obrnjena davčna obveznost po 76. a členu ZDDV-1.

Podatki o davčni osnovi in znesku DDV, ki ga po 76. a členu ZDDV-1 kot obveznost izkaže naročnik storitve in ni vštet v znesek obračunanega DDV po tem obračunu:

**Osnova DDV**

**Skupaj 76. a člen DDV 20 %** \_\_\_\_\_\_\_\_\_\_\_\_\_\_\_  **\_\_\_\_\_\_\_\_\_\_\_\_\_\_\_\_\_\_\_**

z besedo: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ 00/100 EUR

Naročnik se zavezuje, da bo pogodbene obveznosti plačeval izvajalcu po cenah, navedenih v citirani ponudbi, in sicer po fiksnih cenah na enoto mere.

V ceni je upoštevana vrednost vse opreme ter izvedenih del po specifikaciji iz ponudbenega predračuna, ki je izdelan na osnovi tehničnih razpisnih pogojev.

Davek na dodano vrednost bo obračunan po veljavni zakonodaji na dan izstavitve fakture.

**3. ROK PLAČILA**

Pogodbeni stranki se dogovorita, da je plačilni rok **30 dni** od dneva izstavitve situacije. Če zadnji dan plačilnega roka zapade na dan, ko je po zakonu dela prost dan, se za zadnji dan plačilnega roka šteje naslednji delovni dan.

Način obračunskega obdobja in izstavljanje mesečnih situacij:

* izvajalec predloži naročniku knjigo obračunskih izmer do 25. v tekočem mesecu,
* naročnik pregleda in potrdi knjigo obračunskih izmer 5 dni po prejemu knjige obračunskih izmer,
* izvajalec izstavitvi mesečno situacijo najkasneje 5. delovni dan po potrditvi knjige obračunskih izmer.

V kolikor izvajalec ne izstavi knjige obračunskih izmer do 25. v mesecu, se knjiga pregleda in situacija izstavi v naslednjem obračunskem obdobju. Obračunsko obdobje je 1. mesec, 1- krat mesečno.

S potrditvijo situacije ali plačilom računa naročnik ne prevzame do tedaj izvršenih in obračunanih del, ker se izvrši prevzem po določbah 14. člena pogodbe in potrditev ali plačilo situacije ne vpliva na pravico naročnika, da po izvedbi kvalitativnega in kvantitativnega pregleda uveljavlja zahtevke glede pravočasnosti, količine in kvalitete izvedenih del, za katere je bila situacija potrjena ali opravljeno plačilo.

Naročnik sme vse svoje zapadle denarne obveznosti v vsakem trenutku pobotati s svojimi terjatvami do izvajalca iz kateregakoli pravnega naslova.

Izvajalec se zavezuje, da svoje terjatve do naročnika iz te pogodbe ne bo prenesel na tretjo osebo brez predhodnega pisnega soglasja naročnika. V primeru, da bi izvajalec kljub prepovedi prenosa terjatve, prenesel svojo terjatev na drugega se šteje, da je naročnik prost svoje obveznosti tudi, če jo izpolni izvajalcu.

Izvajalec nosi odgovornost pravočasne izdaje in odpošiljanja računa za izvedena dela na način, da prispe do naročnika v pogodbeno dogovorjenem roku. V primeru zamude predmetnega roka ima naročnik izvajalcu pravico zaračunati pogodbeno kazen v višini 0,5 % vrednosti izdanega računa z DDV, na katerega se kazen nanaša, za vsak koledarski dan zamude, vendar ne več kot 10 (deset) % te vrednosti z DDV.

**4. ROK DOBAVE OPREME TER IZVEDBE ELEKTROMONTAŽNIH IN GRADBENIH DEL**

V roku 30 dni po podpisu pogodbe bosta naročnik Elektro Ljubljana in ponudnik skupaj izdelala podrobni terminski plan dobave (vmesni pogodbeni roki) in izvedbe del (elektromontažna in gradbena). Terminski plan bo izdelan glede na plan investicij naročnika.

Rok za izvedbo (dokončanje) del je:

* gradbena dela v letu 2020-2021,
* dobava kabla celotne opreme in izvedba elektromontažnih del najkasneje do 28.10.2022.

Naročnik si glede na plan investicij pridržuje pravico podaljšati rok za izvedbo del in ustrezno spremeniti terminski plan.

Za dokončanje pogodbenih del se šteje dan podpisa Zapisnika o končnem prevzemu, ko so izpolnjeni sledeči pogoji:

* dokončanje vseh del, ki so predmet pogodbe,
* uspešno opravljen kvalitativni in kvantitativni pregled nad izvedbo del,
* odprava vseh pomanjkljivosti s kvalitativnega in kvantitativnega pregleda,
* predaja vse zahtevana dokumentacije, vključno s finančnim zavarovanjem za odpravo napak v garancijski dobi,
* uspešno zaključena primopredaja z Zapisnikom o končnem prevzemu.

Rok dokončanja dodatnih del določita zastopnika pogodbenih strank sporazumno s sklenitvijo aneksa.

**5. DOSTAVA OPREME**

Dostava opreme je:

**na objekt.**

Najkasneje 48 ur pred dobavo je izvajalec dolžan obvestiti naročnika o:

* načinu dostave,
* točnem datumu in času dobave.

Izvajalec bo vso opremo pripravil tako, da bo ustrezno zaščitena pred poškodbami pri transportu in da bodo vsi njeni deli zaščiteni na ustrezen način proti klimatskim vplivom med transportom in skladiščenjem. Zavarovanje za primer poškodbe, vandalizma ali kraje zagotavlja do zapisnika o končnem prevzemu del izvajalec.

Riziko prevoza in razkladanja je na strani izvajalca.

**6. POGODBENE KAZNI in ŠKODA**

Če izvajalec ne bi dobavil opreme in izvedel dela v pogodbenem roku, je dolžan plačati naročniku pogodbeno kazen v višini 0,5 (pol) % od skupne pogodbene vrednosti z DDV za vsak zamujeni koledarski dan, vendar ne več kot 10 (deset) % te vrednosti z DDV.

Pogodbeni stranki soglašata, da pravica zaračunati pogodbeno kazen ni pogojena z nastankom škode naročniku. Če bo škoda, ki jo bo zaradi zamude utrpel naročnik, večja od pogodbene kazni, ima Naročnik pravico zahtevati razliko do polne odškodnine.

Sprejem izpolnitve po zamudi izvajalca ne pomeni, da se je naročnik odpovedal pravici do pogodbene kazni. Ne glede na določilo petega odstavka 251. člena Obligacijskega zakonika se pogodbeni stranki dogovorita, da si naročnik veljavno pridrži pravico do pogodbene kazni, če o možnosti uveljavljanja pogodbene kazni obvesti izvajalca najkasneje v roku 60 delovnih dni od sklenitve Zapisnika o končnem prevzemu.

Izvajalec je dolžan pogodbeno kazen plačati v roku 15 dni od prejema poziva naročnika. Naročnik lahko v primeru neplačila pogodbene kazni unovči finančno zavarovanje za dobro izvedbo ali odpravo napak v garancijski dobi in se poplača iz unovčenega zneska.

Plačilo pogodbene kazni ne odveže izvajalca od izpolnitve njegovih pogodbenih obveznosti oziroma plačila celotno nastale škode.

Če bi prišlo do prekinitve oziroma ustavitve dobave po krivdi naročnika, bo izvajalec naročniku obračunal dobavljeno opremo po predračunskih cenah in dejansko dobavljenih količinah.

Če bi izvajalec prekinil dobavo opreme ali izvedbo del iz neutemeljenega vzroka, lahko naročnik odstopi od pogodbe in odda dobavo opreme in izvedbo del drugemu izvajalcu. V tem primeru mora izvajalec povrniti naročniku vso morebitno nastalo škodo in stroške zaradi prekinitve izvedbe del (vključno z razliko v ceni drugega izvajalca), sicer ima naročnik pravico unovčiti garancijo za dobro izvedbo pogodbenih obveznosti ali odpravo napak v garancijski dobi in se poplača iz unovčenega zneska.

Izvajalec odgovarja za škodo, ki nastane naročniku in tretjim osebam in izvirajo iz njegovega dela in njegovih pogodbenih obveznosti. Izvajalec jamči naročniku, da zaradi kakršnihkoli zahtevkov delavcev izvajalca ali tretjih oseb ali organov (vključno z morebitnimi inšpekcijskimi/upravnimi postopki), ki bi izvirali iz izvajalčeve sfere (njegove storitve, opustitve ali dopustitve), oz. sfere oseb za katere izvajalec odgovarja, naročnik ne bo utrpel nobene škode, izgube ali stroškov ter se zavezuje povrniti naročniku vso škodo, izgubo in stroške (vključno sodne/upravne stroške in stroške glob za prekrške), ki bi mu nastali, in sicer na prvi poziv naročnika.

Izvajalec in naročnik se dogovorita, da izvajalec krije posredno škodo, ki bi naročniku nastala zaradi kršitve pogodbe, napak, nedelovanja ali nepravilnega delovanja predmeta pogodba in/ali zaradi izvršenih del. Za posredno škodo se šteje škoda, ki nastane naročniku na drugih dobrinah in ni v neposredni povezavi z obveznostmi iz te pogodbe (npr. izguba dohodka ali dobička naročnika, motnje ali povečani stroški proizvodnje oz. poslovanja naročnika, zahtevki naročnikovih poslovnih partnerjev zaradi zamude ali nepravilnosti pri izpolnjevanju te pogodbe ali iz drugih pravnih naslovov ipd.).

**7. PODIZVAJALCI**

*(Te določbe se uporabljajo v primeru, če bo izvajalec nastopal s podizvajalci.)*

Izvajalec pri izvedbi del, ki so predmet te pogodbe, vključuje podizvajalce, ki so navedeni v Obrazcu \_\_\_\_\_\_\_\_. Izvajalec vedno in v vsakem primeru nosi polno odgovornost za celotni ponujeni obseg del, ki ga prevzame po pogodbi.

Izvajalec bo skupaj z naslednjim/-i podizvajalcem/-i:

(naziv), (polni naslov), (matična št.), (davčna št.), (transakcijski račun), izvedel naslednja pogodbena dela (navesti vsako vrsto in količino del, ki jih bo izvedel podizvajalec) v vrednosti EUR (brez DDV).

*(OPOMBA: V primeru, da* izvajalec *nastopa z več podizvajalci, se podatke navede za vsakega podizvajalca posebej in preostalo besedilo tega člena ustrezno spremeni glede na število podizvajalcev. Podatki o podizvajalcih so obvezna sestavina te pogodbe).*

V primeru nastopa s podizvajalcem, ki zahteva neposredno plačilo, izvajalec pooblašča naročnika, da na podlagi potrjenega računa s strani izvajalca neposredno plačuje podizvajalcu. Izvajalec bo računu ali situaciji priložil račun ali situacijo podizvajalca, ki jo bo predhodno potrdil. Roki plačil podizvajalcem so enaki, kot so določeni za plačilo obveznosti naročnika do izvajalca v tej pogodbi.

Če podizvajalec ne zahteva neposrednega plačila, je izvajalec dolžan najpozneje v 60 dneh od plačila končnega računa oziroma situacije, naročniku poslati svojo pisno izjavo in pisno izjavo vseh podizvajalcev, ki so sodelovali pri izvedbi pogodbenih del, da je s strani izvajalec prejel plačilo za izvedena dela, neposredno povezana s to pogodbo.

Izvajalec, ki v izvedbo javnega naročila vključi enega ali več podizvajalcev, mora imeti, sklenjene pogodbe s temi podizvajalci. Izvajalec se zavezuje v roku 3 dni po prejemu zahteve naročnika predložiti podizvajalsko pogodbo, iz katere bo nedvoumno razvidno naslednje:

* del javnega naročila, ki jih pri predmetu javnega naročila prevzema posamezni podizvajalec (natančna navedba vrste in obsega del; predmet, količina, vrednost, kraj in rok izvedbe teh del) in del javnega naročila, ki jih pri predmetu javnega naročila prevzema izvajalec (natančna navedba vrste in obsega del);
* izjava, da so vsi podizvajalci seznanjeni s plačilnimi pogoji;
* izjava podizvajalca, da bo naročniku v 5 dneh po prejemu njegove zahteve posredoval podizvajalske pogodbe in vseh njenih dodatkov, ki jo je sklenil z izvajalcem za izvedbo del, ki so predmet tega okvirnega sporazuma.

Če se po sklenitvi te pogodbe zamenja podizvajalec ali če izvajalec sklene pogodbo z novim podizvajalcem, mora izvajalec v petih (5) dneh po spremembi naročnika pisno obvestiti in mu predložiti:

* svojo izjavo, da je poravnal vse nesporne obveznosti prvotnemu podizvajalcu,
* soglasje novega podizvajalca za neposredno plačilo, če podizvajalec to zahteva,
* ESPD in ostale obrazce in dokazila o izpolnjevanju zahtevanih pogojev iz dokumentacije v zvezi z oddajo javnega naročila.

Izvajalec se zavezuje, da bo v primeru morebitne zamenjave podizvajalca ali sklenitve pogodbe z novim podizvajalcem pred spremembo o tem pridobil pisno soglasje naročnika. Če naročnik ugotovi, da dela izvaja podizvajalec, za katerega ni dal pisnega soglasja, lahko naročnik odstopi od pogodbe. Izvajalec brez predhodnega soglasja naročnika ne sme zamenjati podizvajalcev ali imenovati novega podizvajalca. Do odobritve novega podizvajalca s strani naročnika, nov podizvajalec ne sme opravljati nobenih del in naročnik ni zavezan plačati morebitna opravljena dela, ki jih opravi neodobreni podizvajalec.

Naročnik bo izpolnjevanje pogojev podizvajalca in izključitvenih razlogov preverjal na dan, ko prejme izvajalčev predlog za zamenjavo ali vključitev novega podizvajalca. Nekaznovanost bo preverjal na dan izdaje potrdila iz kazenske evidence.

Zamenjavo podizvajalcev pogodbeni stranki uredita z aneksom k tej pogodbi. V razmerju do naročnika izvajalec v celoti odgovarja za izvedbo del, ki so predmet te pogodbe.

##### **PREDSTAVNIKI NAROČNIKA IN IZVAJALCA**

Pooblaščena predstavnika po tej pogodbi sta:

* za naročnika Elektro Ljubljana: g. Robert Berdajs, tel. št. 01/23-04-237
* e-mail: [robert.berdajs@elektro-ljubljana.si](mailto:robert.berdajs@elektro-ljubljana.si);
* za izvajalca: g./ga. \_\_\_\_\_\_\_\_\_\_tel. št.: \_\_\_\_\_\_\_\_\_\_\_,

e-mail:\_\_\_\_\_\_\_\_\_\_\_\_\_\_\_\_\_\_\_\_\_\_\_\_,

Spremembo pooblaščenih predstavnikov je treba javiti pisno v 3 (treh) dneh. Pooblaščena predstavnika pogodbenih strank nimata pravice spreminjati pogodbenih obveznosti.

##### **OBVEZNOSTI IZVAJALCA IN NAROČNIKA**

Izvajalec se obvezuje:

* opraviti dobavo opreme, elektromontažna in gradbena dela strokovno, pravilno, vestno in kvalitetno v skladu s pogoji naročnika, veljavnimi tehničnimi predpisi, dogovori, soglasji, standardi, zakoni, projektno in ponudbeno dokumentacijo ter sporazumom o varnosti in zdravju pri delu;
* izvršiti dobavo opreme in izvedbo del (elektromontažna in gradbena) v pogodbenem roku;
* prevzeti vse obveznosti, ki so zahtevane v pridobljenih pogojih/soglasjih/mnenjih ter soglasjih za priključitev vodilne mape projekta za pridobitev gradbenega dovoljenja;
* varovati poslovno tajnost naročnika in njegovih partnerjev, kakor tudi tajnost vseh ostalih informacij, če to naročnik posebej zahteva;
* da bo za kabel 110kV med RTP in TETOL zagotovil pooblaščeni nadzor s strani proizvajalca kabla pri montaži GIS kabelskih končnikov v RTP PCL, RTP CENTER in TETOL;
* da bo kril vse funkcionalne stroške za izvedbo pogodbeno dogovorjenih del;
* dogovorno z naročnikom pripraviti posebno seznanitev naročnika oziroma njegovih delavcev z zanj novimi izdelki, ki jih vsebuje ta pogodba;
* zagotoviti nadomestne dele za čas predvidene življenjske dobe ponujene opreme;
* da zaradi njegovega ravnanja ali oseb za katere odgovarja, naročniku ne bo moč očitati kakršnekoli kršitve predpisov. V primeru kršitev bo izvajalec sam nosil stroškovne/škodne posledice, vključno s stroški cenilne komisije;
* izvajati pogodbena dela zgolj z zdravstveno sposobnimi delavci, ki so strokovno usposobljeni za opravljanje tovrstnih del ter imajo ustrezni preizkus znanja iz varstva pri delu;
* na svoje stroške zagotovil dnevno prisotnost vodje del/gradnje v času gradnje in na vseh operativnih sestankih, inšpekcijskih pregledih, strokovno tehničnih pregledih in tehničnih pregledih oz. vsakič, ko to zahteva naročnik ali nadzor, kar je vključeno v pogodbeno ceno. V primeru zamenjave vodje del je izvajalec dolžan naročniku predložiti vsa dokazila novega vodje del, kot so zahtevana v dokumentaciji v zvezi z oddajo javnega naročila. Do odobritve naročnika, izvajalec vodje del/gradnje ne sme zamenjati z novim. V kolikor vodja del/gradnje ne govori slovenskega jezika mora biti poleg prisoten še tolmač slovenskega jezika;
* zagotoviti pri svojem delu varnost drugih ljudi in naprav;
* pri izvajanju pogodbenih obveznosti spoštovati veljavne predpise s področja varstva okolja, gradnje, delovnega prava, varnosti ter zdravja pri delu in požarne varnosti pri čemer s podpisom pogodbe izjavlja, da je z njimi v celoti seznanjen. Za varstvo delavcev, ki izvajajo dela po tej pogodbi, odgovarja izključno izvajalec. Izvajalec se zavezuje, da bodo tudi vse druge osebe za katere pri izvedbi pogodbenih obveznosti odgovarja, spoštovale predpise in sprejete ukrepe s teh področij in za to izvajalec samostojno in v celoti prevzema odgovornost;
* vsa dela po tej pogodbi izvesti na varen način tako, da bo sprejel vse potrebne ukrepe, da ne bo ogrožal zdravja ali varnosti oseb in bo varoval celovitost premičnih in nepremičnih stvari ter okolja pred vsako škodo. Za posledice opustitve ukrepov izvajalec prevzema polno odgovornost, hkrati se zaveže poravnati vso nastalo škodo. Izvajalec je dolžan naročnika oz. pooblaščeno osebo naročnika nemudoma obvestiti o vsaki zdravstveni, varnostni ali škodni zadevi, ki grozi ali je že nastala in izvira iz izvajanja del in ki bi lahko imela za posledico premoženjsko ali nepremoženjsko odgovornost izvajalca ali naročnika. V kolikor naročnik ali njegova pooblaščena oseba na kakršenkoli način zazna, da je zaradi izvajalčevega ravnanja ogroženo zdravje ali življenje ali obstaja nevarnost nastanka škode na stvareh ali okolju, lahko zahtevata od izvajalca, da v zvezi s tem sprejme ustrezne ukrepe ali zahtevata ustavitev del do sprejema ustreznih ukrepov ali njihovo izvedbo na stroške izvajalca zaupata tretjemu,
* ažurno voditi knjigo obračunskih izmer in gradbeni dnevnik za ves čas izvajanja del, ki jih morata oba pooblaščena predstavnika pogodbenih strank podpisovati sproti;
* urediti gradbišče skladno s Pravilnikom o gradbiščih in ostalimi predpisi;
* urediti gradbišče v skladu z varnostnim načrtom;
* skleniti sporazum o varnosti in zdravju pri delu;
* omogočiti prisotnost nadzorne osebe s strani naročnika pri izvedbi del;
* v najkrajšem možnem času na lastne stroške popraviti poškodbe, ki jih je povzročil na izvedenih delih, dovoznih cestah, zunanjem okolju, drugih objektih ali stvareh, komunalnih vodih in priključkih ter ostalih napravah in oškodovanemu plačal morebitno odškodnino;
* na svoje stroške poskrbeti za morebitno odvodnjavanje padavinske, izvorne in podtalne vode med gradnjo (vključno s potrebnim črpanjem), tako da se zagotovi stalno in kontrolirano odvajanje ter preprečil zadrževanje vode in zamakanje;
* na svoje stroške izvesti vse ukrepe in aktivnosti skladno z Uredbo o preprečevanju in zmanjševanju emisije delcev iz gradbišč (Ur.list RS, št. 21/2011);
* poskrbeti in nositi vse stroške soglasij in dovoljenj za zaporo cest vključno z elaboratom zapore cest, stroške postavitve prometne in neprometne signalizacije, stroške zapor in preusmeritve prometa, objave v medijih in druge stroške zapore oziroma ostale organizacije prometa, pešpoti, oz. dostopa;
* na svoje stroške zagotoviti pogoje za uporabo elektrike, vode, telekomunikacij in kanalizacije ter morebitnih drugih energentov pri izvedbi del;
* izvesti dela tako, da ne bo ogrožena stabilnost okoliških objektov ali povzročen kakršnakoli druga škoda na okoliških objektih;
* naročniku predložiti v odobritev podizvajalce, predvidene za izvedbo pogodbenih del;
* za razpisano opremo upoštevati predpise, ki ureja ravnanje z odpadki in standard ISO 14001 naročnika,
* nemudoma obvestiti naročnika o vseh okoliščinah, ki bi lahko vplivale na pravočasno ali kvalitetno izvedbo del;
* po zaključku del oziroma na poziv naročnika odstraniti iz gradbišča ves neporabljen, neuporaben ali odpadni material ter zapustil delovno mesto popolnoma očiščeno. Če tega ne stori, opravi to drug subjekt ali naročnik na stroške izvajalca;
* nemudoma pisno obvestiti naročnika, če bo nad izvajalcem ali podizvajalcem uveden postopek zaradi insolventnosti ali prisilnega prenehanja ali postopek likvidacije;
* spoštovati druge obveznosti določene v dokumentaciji za oddajo naročila ali tej pogodbi.

Naročnik se obvezuje:

* voditi projekt,
* sodelovati z izvajalcem po določilih pogodbe z namenom, da bo pogodbena dobava opreme opravljena v obojestransko korist in zadovoljstvo,
* tekoče obveščati izvajalca o vseh spremembah in novo nastalih situacijah, ki bi lahko vplivale na izvršitev pogodbenih obveznosti,
* enako zanesljivo kot to zahteva od izvajalca tudi sam varovati poslovno tajnost izvajalca in njegovih poslovnih partnerjev in v tajnosti obdržati tudi druge informacije in dokumente, če bo izvajalec to posebej zahteval.

Naročnik ima pravico zahtevati posebne dodatne preiskave izvedenih del, materialov, opreme in konstrukcij ter pravico določiti katera organizacija bo opravila preiskave. Če bo dokazana neustreznost materiala ali izvedenih del, bo stroške takih preiskav nosil izvajalec, sicer pa naročnik.

Pooblaščena oseba naročnika oz. nadzor lahko ustavi dela, ki se izvajajo v nasprotju s potrjeno projektno in tehnično dokumentacijo predmeta pogodbe, zakonodajo, tehničnimi predpisi, standardi in normativi.

**10. DOKUMENTACIJA**

Izvajalec se obvezuje priskrbeti naročniku vso potrebno projektno dokumentacijo, skladno s tehničnimi zahtevami.

Izvajalec se zavezuje, da bo naročniku predal:

* vodilno mapo o dokazilu o zanesljivosti objekta za kanalizacijo in kabel v papirni in digitalni obliki v dveh izvodih;
* dokazilo o zanesljivosti objekta za kabelsko kanalizacijo in kabel v papirni in digitalni obliki v dveh izvodih;
* PID za kabelsko kanalizacijo in kabel v treh izvodih;
* Vodilno mapo PID za kabelsko kanalizacijo;
* Poročilo o napetostnem preizkusu 110kV Kablovoda;
* geodetski načrt za 110 kV kabel;
* vpis elektroenergetske infrastrukture v kataster stavb (110 kV kable);
* podpisane gradbene in elektro montažne dnevnike;
* ateste in izjave proizvajalcev o ustreznosti vgrajene opreme;
* geodetski posnetek v papirni in digitalni obliki in poskrbeti za vpis EEI v kataster stavb
* tehnično dokumentacijo in navodila za vzdrževanje vgrajene opreme v slovenskem jeziku;
* vso ostalo dokumentacijo, ki je potrebna za pridobitev uporabnega dovoljenja skladno z veljavnim zakonom, ki ureja graditev objektov.

Vsa dokumentacija mora biti vodena in izdelana v slovenskem jeziku prav tako je jezik sporazumevanja na projektu slovenski.

**11. FINANČNO ZAVAROVANJE**

**Finančno zavarovanje za dobro izvedbo pogodbenih obveznosti**

Najkasneje 10 (deset) dni po podpisu pogodbe bo izvajalec izročil naročniku bančno garancijo za dobro izvedbo pogodbenih obveznosti po EPGP 758. Garancija mora biti brezpogojna, nepreklicna in plačljiva na prvi poziv ter se glasiti na znesek **\_\_\_\_\_\_\_\_\_\_** EUR, kar predstavlja 10 (deset) % pogodbene vrednosti z DDV po 2. (drugi) točki te pogodbe.

Naročnik ima pravico unovčiti to garancijo, če izvajalec pogodbene obveznosti ne bo izpolnil v dogovorjeni količini, obsegu, kakovosti ali roku. Naročnik lahko garancijo unovči za plačilo katerihkoli zapadlih in neplačanih pogodbenih obveznosti izvajalca, vključno z zamudnimi obrestmi, morebitno škodo, pogodbeno kaznijo in stroški. Stroške morebitne unovčitve bančne garancije krije izvajalec.

Bančna garancija mora biti veljavna in unovčljiva še najmanj 60 (šestdeset) dni po roku za dokončanje del (28.10.2022+ 60 dni).

Če veljavnost bančne garancije poteče pred dnevom v prejšnjem odstavku ali v primeru, da se z aneksom k tej pogodbi rok za dokončanje del podaljša ali vrednost pogodbe poveča, je izvajalec dolžan na lastne stroške podaljšati tudi veljavnost bančne garancije tako, da bo veljala še najmanj 60 dni po roku za dokončanje del oziroma sorazmerno povečati višino zneska bančne garancije tako, da bo ustrezala 10 (deset) % nove pogodbene vrednosti z DDV. V kolikor izvajalec bančne garancije z ustrezno podaljšanim rokom veljavnosti oziroma povečanim zneskom ne predloži najkasneje 15 dni pred potekom veljavnosti prej predložene bančne garancije za dobro izvedbo pogodbenih obveznosti (ali v roku, ki ga v aneksu določi naročnik), ima naročnik pravico v celoti unovčiti obstoječo bančno garancijo in znesek brezobrestno zadržati v zavarovanje dobre izvedbe pogodbenih obveznosti. Unovčen znesek naročnik brezobrestno zadrži kot denarno varščino, ki je namenjena za zavarovanje in poplačilo vseh zahtevkov iz naslova dobre izvedbe pogodbenih obveznosti izvajalca. Denarna varščina se izplača izvajalcu v zameno za izročitev ustrezne bančne garancije za dobro izvedbo pogodbenih obveznosti v skladu s prvim stavkom tega odstavka.

Unovčenje finančnega zavarovanja za dobro izvedbo pogodbenih obveznosti, izvajalca ne odvezuje od izpolnitve pogodbenih obveznosti. Unovčeno zavarovanje mora izvajalec nemudoma nadomestiti z novim.

Naročnik bo garancijo za dobro izvedbo pogodbenih obveznosti vrnil po poteku njene veljavnosti na pisni poziv izvajalec.

Če izvajalec naročniku ne bo izročil zavarovanja v roku, vsebini in obsegu, navedenih v prvem odstavku tega člena, bo naročnik unovčil zavarovanje za resnost ponudbe.

**Finančno zavarovanje za odpravo napak v garancijski dobi**

V zavarovanje svoje odgovornosti iz naslova izpolnjevanja garancijskih obveznosti, kakovosti, brezhibnosti in funkcionalnosti vsega dobavljenega materiala, opreme in izvedenih del v garancijski dobi, se izvajalec zavezuje, da bo najkasneje 10 dni pred potekom veljavnosti bančne garancije za dobro izvedbo pogodbenih obveznosti, izročil naročniku bančno garancijo za odpravo napak v garancijskem roku po EPGP 758, v višini 5 (pet) % končne vrednosti z DDV. Garancija mora biti brezpogojna, nepreklicna in plačljiva na prvi poziv. Naročnik lahko unovči bančno garancijo za odpravo napak v garancijski dobi do celotne višine. Naročnik lahko unovči bančno garancijo tudi za poplačilo zapadlih zamudnih obresti, morebitne škode, pogodbene kazni in stroškov. Stroške morebitne unovčitve krije izvajalec.

Če izvajalec finančnega zavarovanja za odpravo napak v garancijski dobi ne izroči v roku iz prejšnjega odstavka, lahko naročnik unovči finančno zavarovanje za dobro izvedbo pogodbenih obveznosti v višini 5 (pet) % pogodbene vrednosti z DDV. Unovčen znesek naročnik zadrži kot brezobrestno denarno varščino, ki je namenjena za zavarovanje vseh zahtevkov iz naslova izpolnjevanja garancijskih obveznosti izvajalca, kakovosti, brezhibnosti in funkcionalnosti vsega dobavljenega blaga v garancijski dobi. Denarna varščina se izplača izvajalcu v zameno za izročitev ustreznega finančnega zavarovanja za odpravo napak v garancijski dobi iz prejšnjega odstavka.

Finančno zavarovanje za odpravo napak v garancijski dobi mora biti veljavno še 30 dni po poteku 36 mesečne garancijske dobe, kot je navedena v 12. tč. te pogodbe.

V primeru, da se z aneksom k tej pogodbi garancijska doba podaljša, je izvajalec dolžan na lastne stroške ustrezno podaljšati tudi veljavnost finančnega zavarovanja. V kolikor izvajalec finančnega zavarovanja z ustrezno podaljšanim rokom veljavnosti ne predloži najkasneje 15 dni pred potekom veljavnosti prej predloženega finančnega zavarovanja za odpravo napak v garancijski dobi (ali v roku, ki bo določen z aneksom), ima naročnik pravico v celoti unovčiti obstoječe finančno zavarovanje in znesek brezobrestno zadržati v zavarovanje odgovornosti izvajalca iz naslova garancij.

V primeru, da se v garancijski dobi odkrijejo napake, ki ne bodo odpravljene pred iztekom veljavnosti že predloženega finančnega zavarovanja za odpravo napak v garancijski dobi, je izvajalec dolžan podaljšati veljavnost finančnega zavarovanja za odpravo napak v garancijski dobi na lastne stroške, ki mora biti veljavno še 15 dni od dneva odprave napak. V nasprotnem primeru lahko naročnik unovči predloženo finančno zavarovanje za odpravo napak v garancijski dobi.

Unovčenje finančnih zavarovanj izvajalca ne odvezuje obveznosti odprave napak, pri izpolnitvi pogodbenih obveznosti. Unovčeno zavarovanje mora izvajalec nemudoma nadomestiti z novim.

Naročnik bo garancijo za odpravo napak v garancijskem roku vrnil po poteku njene veljavnosti na pisni poziv izvajalca.

Izvajalec mora predložiti bančno garancijo, ki jo bo izdala banka s sedežem v RS po enotnih pravilih za garancije na poziv (EPGP), revizija iz leta 2010, izdana pri MTZ pod št. 758.

**12. GARANCIJE-REKLAMACIJE**

Izvajalec garantira za dobavljeno opremo ter izvedena elektromontažna dela 36 mesecev po podpisu Zapisnika o končnem prevzemu.

Garancija za konstrukcijska dela (solidnost gradbe) je 120 mesecev po podpisu Zapisnika o končnem prevzemu.

V kolikor garancijski listi proizvajalcev materiala in opreme nudijo daljšo garancijsko dobo, obveznosti izvajalca iz naslova garancij veljajo toliko časa, kot velja garancijska doba proizvajalcev.

V garancijskem roku mora izvajalec vse napake oz. pomanjkljivosti, kvalitetno odpraviti na svoje stroške, najkasneje v 5 (petih) dneh po prejemu obvestila naročnika o nastanku okvare, razen v kolikor bo v obvestilu o napaki naročnik določil daljši rok. Z odpravo prične izvajalec takoj oziroma najkasneje v 24 urah, ko je bil o pomanjkljivostih ali napaki obveščen.

Če izvajalec ne bi odpravil javljenih napak oz. pomanjkljivosti v roku, ki je določen v prejšnjem odstavku tega člena, lahko naročnik angažira drug subjekt, da jih izvede na izvajalčev račun (naročnik si v takem primeru obračuna tudi 10 % pribitek na vrednost storitev drugega, za kritje svojih režijskih stroškov) oziroma uveljavi katerega od drugih jamčevalnih zahtevkov in/ali unovči morebitno finančno zavarovanje za dobro izvedbo ali odpravo napak v garancijski dobi.

Izvajalec se obvezuje oskrbovati naročnika z rezervnimi deli še 10 (deset) let po dobavi. Izvajalec se obvezuje organizirati servis proizvodov oziroma opreme iz te pogodbe za čas predvidene življenjske dobe teh proizvodov oziroma opreme.

1. **KONTROLA, PREIZKUS MATERIALA IN OPREME PRI PROIZVAJALCU**

Izvajalec se obvezuje, da bo organiziral v prostorih izvajalca tovarniško preizkušanje opreme v soglasju s proizvajalcem opreme (FAT). O datumu kontrole oziroma preizkusov bo izvajalec obvestil naročnika najkasneje 10 (deset) dni pred dogovorjenim terminom. Tovarniška preizkušanja se zapisniško potrdi z zapisnikom.

Tovarniškega preizkušanja opreme se udeležijo 4 (štirje) predstavniki naročnika. Stroške predstavnikov naročnika pri kontroli oziroma preizkušanju nosi Naročnik.

V primeru, da je potrebno kontrolo oziroma preizkušanja ponoviti zaradi nekvalitetnega izdelka, nosi izvajalec tudi stroške predstavnikov naročnika in strokovne inštitucije.

1. **PREVZEM DEL**

Ko so dela zaključena izvajalec najkasneje v 3. dneh o tem pisno obvesti naročnika. V roku 5 dni po prejemu izvajalčevega pisnega obvestila o zaključku del bosta pogodbeni stranki skupaj opravili kvalitativni in kvantitativni pregled izvedenih del.

Ob kvalitativnem in kvantitativnem pregledu se sestavi zapisnik, ki vsebuje zlasti naslednje podatke:

* ali so dela izvedena po pogodbi, predpisih in pravilih stroke,
* katera dela je izvajalec dolžan na svoj strošek dodelati, popraviti ali znova izvesti in katere napake na izvedenih delih/dobavljeni opremi/materialu mora odpraviti ter rok za odpravo napak,
* o katerih vprašanjih tehnične narave ni bilo doseženo soglasje med pooblaščenimi predstavniki pogodbenikov,
* ugotovitev o sprejemu in izročitvi garancijskih listov, atestov in izjav o skladnosti, zahtevane projektne in tehnične dokumentacije, listin, meritev, elaboratov in druge dokumentacije,
* katere manjkajoče dokumente mora izvajalec še izročiti,
* datum sestave zapisnika o kvalitativnem in kvantitativnem pregledu del.

Če je v Zapisniku o kvalitativnem in kvantitativnem pregledu ugotovljeno, da mora izvajalec na svoj strošek dodelati, popraviti ali znova izvesti posamezna dela oziroma odpraviti napake na izvedenih delih/dobavljeni opremi/materialu, se je izvajalec tega dolžan takoj lotiti in vse ugotovljene nepravilnosti pravočasno odpraviti. Če izvajalec ne izvede teh del v primernem roku, ki ga določi naročnik, lahko naročnik angažira drug subjekt, da jih izvede na izvajalčev račun (naročnik si v takem primeru obračuna tudi 10 % pribitek na vrednost storitev drugega, za kritje svojih režijskih stroškov) oziroma uveljavi katerega od drugih jamčevalnih zahtevkov in/ali unovči morebitno finančno zavarovanje za dobro izvedbo pogodbenih obveznosti.

Končni prevzem pogodbenih del se izvede v roku 5 dni, ko izvajalec obvesti naročnika, da je odpravil vse pomanjkljivosti, ugotovljene v zapisniku o kvalitativnem in kvantitativnem pregledu del. O končnem prevzemu se sestavi Zapisnik o končnem prevzemu, ki ga podpišejo vse pogodbene stranke, v katerem se na podlagi opravljenega pregleda del ugotovi, da so izpolnjeni vsi pogoji iz 4. člena te pogodbe za dokončanje del. S sklenitvijo Zapisnika o končnem prevzemu nastopijo pravne posledice v zvezi z izročitvijo in prevzemom del oz. opreme. V primeru, da se že na kvalitativnem in kvantitativnem pregledu ugotovi, da so dela izvedena kvalitetno brez pomanjkljivosti in so izpolnjeni vsi pogoji za dokončanje del iz 4. člena te pogodbe se ta ugotovitev zapiše v zapisnik o kvalitativnem in kvantitativnem pregledu del, ki velja kot Zapisnik o končnem prevzemu.

V primeru, da izvajalec brez utemeljenega razloga ne sodeluje pri izvedbi pregleda ali pri sestavi Zapisnika o kvalitativnem in kvantitativnem pregledu del ali Zapisnika o končnem prevzemu, lahko naročnik sam opravi pregled del in sestavi Zapisnik o kvalitativnem in kvantitativnem pregledu del ali Zapisnik o končnem prevzemu, pri čemer se šteje, da izvajalec na vsebino zapisnika nima pripomb.

Prevzem del z Zapisnikom o končnem prevzemu ne vpliva na obveznosti izvajalca iz naslova skritih napak. O skriti napaki mora naročnik obvestiti izvajalca v rokih, določenih v veljavnih predpisih. Naročnik prosto izbira med zahtevki iz naslova skrite napake ali garancije.

15. RAVNANJE Z ODPADKI

Izvajalec se zavezuje, da bo ločeno zbiral odpadke in odpadke oddal zbiralcu gradbenih odpadkov v skladu s predpisi o ravnanju z odpadki in standardom ISO 14001 naročnika. Izvajalec mora ob vsaki oddaji pošiljke odpadkov zbiralcu gradbenih odpadkov izpolniti evidenčni list, določen s predpisom, ki ureja ravnanje z odpadki.

V kolikor izvajalec ne odda odpadkov v skladu s predpisi, mu Naročnik ne bo podpisal zapisnika o končnem obračunu izvedenih del.

**16. VARSTVO PODATKOV**

Pogodbene stranke so seznanjene, da je družba Elektro Ljubljana d.d. imetnik standarda ISO/IEC 27001:2013, Sistem za upravljanje varovanja informacij. Pogodbene stranke se zavezujejo pri ravnanju z informacijami, s katerimi se seznanijo pri izvrševanju te pogodbe, v celoti ravnati v skladu z navedenim standardom, z določbami vsakokrat veljavnega zakona ki ureja poslovno skrivnost in predpisov o varstvu osebnih podatkov.

Pogodbene stranke se zavezujejo ravnati v skladu s prvim odstavkom tega člena tudi glede drugih informacij, ki niso predmet zakonodaje o varovanju osebnih in poslovnih podatkov, če je tako dogovorjeno.

Pogodbene stranke se zavezujejo ravnati v skladu s prvim in drugim odstavkom tega člena tudi po prenehanju pogodbenega razmerja.

V primeru kršitve varovanja poslovne skrivnosti se izvajalec zaveže plačati naročniku ne glede na dejansko škodo, ki je nastala naročniku, pavšalno odškodnino v znesku 10.000,00 EUR za vsako kršitev, v osmih dneh od prejema pisnega poziva kupca. Če bi bila dejanska škoda višja od pavšalne odškodnine, ima naročnik pravico zahtevati tudi razliko do popolne odškodnine.

**17. PROTIKORUPCIJSKA KLAVZULA**

Ta pogodba je nična, če kdo v imenu ali na račun druge pogodbene stranke, predstavniku ali posredniku organa ali organizacije iz javnega sektorja obljubi, ponudi ali da kakšno nedovoljeno korist za:

* pridobitev posla ali
* za sklenitev posla pod ugodnejšimi pogoji ali
* za opustitev dolžnega nadzora nad izvajanjem pogodbenih obveznosti ali
* za drugo ravnanje ali opustitev, s katerim je organu ali organizaciji iz javnega sektorja povzročena škoda ali je omogočena pridobitev nedovoljene koristi predstavniku organa, posredniku organa ali organizacije iz javnega sektorja, drugi pogodbeni stranki ali njenemu predstavniku, zastopniku, posredniku.

**18. RAZVEZA POGODBE**

Naročnik lahko odstopi od pogodbe z enostransko pisno izjavo, če:

* izvajalec zamuja z izvedbo več kot 15 dni;
* izvajalec po pisnem pozivu naročnika in dodatnem roku za pričetek del, ne prične z deli ali z njimi po prekinitvi ne nadaljuje;
* izvajalec izvaja pogodbene obveznosti nekvalitetno ali v nasprotju s pravili stroke ter napak na pravi poziv naročnika ne odpravi;
* zaradi ravnanja izvajalca naročniku nastane škoda ali grozi nastanek škode;
* izvajalec krši veljavno zakonodajo, zlasti s področja delovnih razmerij, plačevanja prispevkov in drugih plačil zaposlenim, varnosti in zdravja pri delu ali varstva okolja;
* izvajalec v postavljenem roku naročniku ne izroči zahtevanih potrdil/dokazil o izpolnjevanju pogojev za sodelovanje v postopku javnega naročanja ali iz predloženih dokazil izhaja, da je bila v postopku izbire izvajalca podana neresnična izjava;
* izvajalec brez predhodnega soglasja naročnika zamenja podizvajalca ali nominirani kader ali pri izvedbi pogodbenih obveznosti sodelujejo podizvajalci ali nominirani kader, ki jih izvajalec ni predhodno sporočil naročniku ali za katerega naročnik ni dal pisnega soglasja;
* izvajalec na zahtevo naročnika v pogodbenem roku ne predloži kopije sklenjenih pogodb s podizvajalci;
* je bilo javno naročilo bistveno spremenjeno, kar terja nov postopek javnega naročanja;
* je bil v času oddaje javnega naročila izvajalec v enem od položajev, zaradi katerega bi ga naročnik moral izključiti iz postopka javnega naročanja, pa s tem dejstvom naročnik ni bil seznanjen v postopku javnega naročanja;
* pri izvajalcu po podpisu pogodbe nastane eden od položajev, zaradi katerega bi ga naročnik lahko ali moral izključiti iz postopka javnega naročanja oz. če izvajalec ne izpolnjuje več pogojev iz dokumentacije v zvezi z oddajo javnega naročila, ne glede na to, da ob oddaji ponudbe oz. ob oddaji javnega naročila ni bil v tem položaju;
* zaradi hudih kršitev obveznosti iz PEU, PDEU in ZJN-3, ki jih je po postopku v skladu z 258. členom PDEU ugotovilo Sodišče Evropske unije, javno naročilo ne bi smelo biti oddano naročniku;
* je zoper izvajalca izdan sklep o uvedbi stečaja ali uveden postopek prisilne poravnave, ali predlagana ali uvedena likvidacija, ali bi bilo s strani kakšnega organa izvajalcu prepovedano opravljanje dejavnosti ali izrečen drug podoben ukrep;
* v drugih primerih določenih z zakonom, pogodbo ali dokumentacijo v zvezi z oddajo javnega naročila.

Ta pogodba je sklenjena pod razveznim pogojem, ki se uresniči v primeru izpolnitve ene od naslednjih okoliščin:

* če bo naročnik seznanjen, da je sodišče s pravnomočno odločitvijo ugotovilo kršitev obveznosti delovne, okoljske ali socialne zakonodaje s strani izvajalca ali podizvajalca ali
* če bo naročnik seznanjen, da je pristojni državni organ pri izvajalcu ali podizvajalcu v času izvajanja pogodbe ugotovil najmanj dve kršitvi v zvezi s:
  + - plačilom za delo,
    - delovnim časom,
    - počitki,
    - opravljanjem dela na podlagi pogodb civilnega prava kljub obstoju elementov delovnega razmerja ali v zvezi z zaposlovanjem na črno in za kateri mu je bila s pravnomočno odločitvijo ali več pravnomočnimi odločitvami izrečena globa za prekršek,

in pod pogojem, da je od seznanitve s kršitvijo in do izteka veljavnosti pogodbe še najmanj šest mesecev oziroma če izvajalec nastopa s podizvajalcem pa tudi, če zaradi ugotovljene kršitve pri podizvajalcu izvajalec ne nadomesti ali zamenja tega podizvajalca, na način določen v skladu s 94. členom ZJN-3 in določili te pogodbe v roku 30 dni od seznanitve s kršitvijo.

V primeru izpolnitve okoliščine in pogojev iz prejšnjega odstavka se šteje, da je pogodba razvezana z dnem sklenitve nove pogodbe o izvedbi javnega naročila za predmetno naročilo. O datumu sklenitve nove pogodbe bo naročnik obvestil izvajalca. Če naročnik v roku 30 dni od seznanitve s kršitvijo ne začne novega postopka javnega naročila, se šteje, da je pogodba razvezana trideseti dan od seznanitve s kršitvijo.

Izvajalec je dolžan v vseh zgoraj navedenih primerih na svoje stroške umakniti z gradbišča svoje delavce, opremo in delovna sredstva, odstraniti začasne objekte ter očistiti objekt in gradbišče v roku 15 dni po razdrtju pogodbe.

V primeru, da naročnik odstopi od pogodbe ali pogodba preneha po krivdi izvajalca, lahko naročnik v celoti unovči finančno zavarovanje za dobro izvedbo pogodbenih obveznosti. V primeru, da nastala škoda presega višino finančnega zavarovanja za dobro izvedbo pogodbenih obveznosti lahko naročnik zahteva tudi plačilo razlike do popolne odškodnine (vključno razliko v ceni do višine nove izbrane ponudbe).

Izvajalec s to pogodbo pooblašča naročnika, da kadarkoli po podpisu pogodbe pridobi potrdila o podatkih, ki se nanašajo na ugotavljanje izpolnjevanja razpisnih pogojev v času izvajanja pogodbe in se vodijo v uradnih evidencah državnih organov, organov lokalnih skupnosti ali nosilcih javnih pooblastil oziroma se zavezuje, da bo v postavljenem roku sam izročil naročniku ustrezna potrdila, ki se nanašajo na podatke o njegovi sposobnosti in se ne vodijo v uradnih evidencah državnih organov, organov lokalnih skupnosti ali nosilcev javnih pooblastil. V kolikor naročnik ugotovi, da izvajalec v času izvedbe pogodbe ne izpolnjuje več pogojev oz. da obstaja položaj zaradi katerega bi ga naročnik lahko ali moral izključiti iz postopka javnega naročanja, lahko naročnik odstopi od pogodbe.

**19. ZAVAROVANJE**

Izvajalec je dolžan v roku 15 dni od dneva sklenitve pogodbe naročniku predložiti kopijo sklenjenih zavarovalnih polic skupaj z izjavo/potrdilom zavarovalnice, da je kritje veljavno in premija plačana, in sicer za zavarovanje odgovornosti in gradbeno zavarovanje za vse gospodarske subjekte, za katere je predložitev zavarovanja v dokumentaciji v zvezi z oddajo javnega naročila zahtevano. Brez izročitve ustreznih zavarovalnih polic ter izjave zavarovalnice, da je kritje veljavno in premija plačana, se šteje, da pogodba o izvedbi javnega naročila ni sklenjena, naročnik pa bo v celoti unovčil finančno zavarovanje za resnost ponudbe.

Veljavnost sklenjenih zavarovanj mora biti še 30 dni od dneva sklenitve Zapisnika o končnem prevzemu. V kolikor se predvideni datum sklenitve Zapisnika o končnem prevzemu spremeni mora izvajalec najmanj 30 dni pred potekom veljavnosti obstoječih zavarovanj, predložiti naročniku ustrezno podaljšanje veljavnosti zavarovanj tako, da bodo veljala še 30 dni od predvidenega dneva sklenitve Zapisnika o končnem prevzemu. Skupaj s podaljšanjem mora izvajalec naročniku predložiti tudi izjavo zavarovalnice, da je podaljšano kritje veljavno in premija plačana.

V kolikor izvajalec v roku ne podaljša sklenjenih zavarovanj tako, da bodo veljavna še 30 dni od dneva sklenitve Zapisnika o končnem prevzemu ali ne predloži izjave zavarovalnice, da je podaljšano kritje veljavno in premija plačana, lahko naročnik v celoti unovči finančno zavarovanje za dobro izvedbo del. Unovčitev finančnega zavarovanja izvajalca ne odvezuje dolžnosti skleniti ustrezna zavarovanja.

Vsak nezavarovan ali nepokrit znesek s strani zavarovalnice nosi izvajalec. V primeru, da zavarovalna polica vsebuje odbitno franšizo, se znesek odbitne franšize zavaruje iz naslova finančnega zavarovanja za dobro izvedbo pogodbenih obveznosti in lahko naročnik v primeru neplačila izvajalca unovči finančno zavarovanje za dobro izvedbo pogodbenih obveznosti.

##### **20. REŠEVANJE SPOROV**

Morebitne spore iz te pogodbe bosta pogodbeni stranki reševali sporazumno. V primeru, da do sporazuma ne pride, o sporu odloča pristojno sodišče v Ljubljani po slovenskem pravu.

Za tolmačenje spornih pogodbenih določil stranki soglašata z merodajno razlago, po naslednjem vrstnem redu:

* pogodba,
* razpisna dokumentacija, ki je sestavni del te pogodbe,
* obligacijski zakonik.

##### **21. KONČNE DOLOČBE**

V kolikor na strani izvajalca nastopa več pogodbenih strank (npr. skupina izvajalcev), se vsaka pogodbena stranka-izvajalec posebej zaveže, da bo napram naročniku neomejeno in solidarno odgovarjala za vse storitve in opustitve (vključno s kršitvami tega okvirnega sporazuma ali pogodbe o izvedbi posameznega naročila) drugih pogodbenih strank-izvajalcev, glede vseh pogodbenih obveznosti. Sprememba izvajalca ali partnerja (vključitev novega partnerja oz. zamenjava/izključitev obstoječega partnerja) v skupini je možna na podlagi pisnega soglasja naročnika pod pogojem, če skupina partnerjev oz. nov partner tudi po spremembi izpolnjuje vse pogoje za sodelovanje, kot so navedeni v dokumentaciji v zvezi z oddajo javnega naročila. Pred odobritvijo spremembe mora skupina partnerjev dostaviti dokazila o izpolnjevanju pogojev iz razpisne dokumentacije za novega partnerja, in sicer se izpolnjevanje pogojev presoja glede na dan prijave novega partnerja. Naročnik o tem ali bo dovolil spremembo skupine izvajalcev, odloči po prostem preudarku, ne glede na to ali skupina oz. nov partner izpolnjuje vse pogoje za sodelovanje, kar pomeni, da spremembo lahko dovoli, v nobenem primeru pa tega ni dolžan storiti.

Sestavni del pogodbe so: obrazec »ponudba« št. \_\_\_\_\_, z dne \_\_.\_\_.2020, ponudbeni predračun št. \_\_\_\_\_, z dne \_\_.\_\_.2020 in izpolnjene tabele tehničnih podatkov iz ponudbe izvajalca za predmetno javno naročilo.

Vse obveznosti iz te pogodbe morajo biti izpolnjene najkasneje do 28.10.2022.

Morebitne spremembe in dopolnitve pogodbe morajo biti podane v pisni obliki in podpisane s strani obeh pogodbenih strank.

Predmetna pogodba prične veljati, ko jo podpišeta obe pogodbeni stranki in ko izvajalec izroči naročniku:

* finančno zavarovanje za dobro izvedbo pogodbenih obveznosti, kot je določeno s to pogodbo ter
* kopijo sklenjenih zavarovalnih polic skupaj z izjavo/potrdilom zavarovalnice, da je kritje veljavno in premija plačana kot je določeno v dokumentaciji v zvezi z oddajo javnega naročila in to pogodbo in
* pisno izjavo o udeležbi pravnih in fizičnih oseb v lastništvu ponudnika po 6. odstavku 14. člena Zakona o integriteti in preprečevanju korupcije.

Pogodba je sestavljena v 3 (treh) izvodih, od katerih prejme Naročnik 2 (dva) izvoda in izvajalec 1 (en) izvod pogodbe.

Priloge:

* obrazec »ponudba« št. \_\_\_\_\_, z dne \_\_.\_\_.2020 ,
* ponudbeni predračun št. \_\_\_\_\_, z dne \_\_.\_\_.2020,
* kopije sklenjenih zavarovalnih polic skupaj z izjavo/potrdilom zavarovalnice, da je kritje veljavno in premija plačana
* finančno zavarovanje za dobro izvedbo pogodbenih obveznosti,
* izjava v skladu s VI. odstavkom 14. člena Zakona o integriteti in preprečevanju korupcije,
* izpolnjene tabele tehničnih podatkov

\_\_\_\_\_\_\_\_\_, dne \_\_\_\_\_\_\_\_\_ Ljubljana, dne \_\_\_\_\_\_\_\_\_\_

**Izvajalec: Naročnik:**

\_\_\_\_\_\_\_\_\_\_\_\_\_\_\_\_\_\_ **ELEKTRO LJUBLJANA d.d.**

**Zastopnik: Predsednik uprave:**

\_\_\_\_\_\_\_\_\_\_\_\_\_\_\_\_\_\_ mag. Andrej RIBIČ